****

**KLAIPĖDOS MIESTO SAVIVALDYBĖS TARYBA**

## **SPRENDIMAS**

**DĖL APGYVENDINIMO NAKVYNĖS NAMUOSE PASLAUGOS SKYRIMO, TEIKIMO IR MOKĖJIMO UŽ PASLAUGĄ tvarkos aprašO PATVIRTINIMO**

2013 m. rugsėjo 25 d. Nr. T2-234

Klaipėda

Vadovaudamasi Lietuvos Respublikos vietos savivaldos įstatymo (Žin., 1994, Nr. 55‑1049; 2008, Nr. 113-4290) 9 straipsnio 1 dalimi, 18 straipsnio 1 dalimi, Lietuvos Respublikos socialinių paslaugų įstatymo (Žin., 2006, Nr. 17-589) 17 straipsniu, Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 (Žin., 2006, Nr. 68-2510), 3 punktu ir Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 (Žin., 2006, Nr. 43‑1570; 2013, Nr. 74-3719), Klaipėdos miesto savivaldybės taryba nusprendžia:

1. Patvirtinti Apgyvendinimo nakvynės namuose paslaugos skyrimo, teikimo ir mokėjimo už paslaugą tvarkos aprašą (pridedama).

2. Pripažinti netekusiu galios Klaipėdos miesto savivaldybės tarybos 2009 m. gegužės 29 d. sprendimo Nr. T2-208 „Dėl Asmenims trumpalaikės socialinės globos skyrimo, teikimo ir mokėjimo už paslaugą BĮ Klaipėdos nakvynės namuose tvarkos aprašo patvirtinimo“ 1 punktą.

3. Skelbti apie šį sprendimą vietinėje spaudoje ir visą sprendimo tekstą – Klaipėdos miesto savivaldybės interneto tinklalapyje.

|  |  |
| --- | --- |
| Savivaldybės meras  | Vytautas Grubliauskas |